Num verwelkom Mynbou-handves, soek nóg groter SEB-teikensArgieffoto Die National Union of Mineworkers (Num) het Vrydag gesê hy verwelkom die Mynbou-handves wat hierdie week gepubliseer is, maar die teikens vir swart eienaarskap van die land se minerale welvaart kon selfs hoër gewees het. Die vakbond het in ŉ verklaring gesê hy verwelkom die teiken van 30% swart eienaarskap vir alle myne. “Alhoewel die departement van minerale hulpbronne en die minister nie die teikens geïmplementeer het wat ons voorgestel het om 35% as ŉ minimumteiken teen 2022 te bereik nie, waardeer ons steeds die toename van die aanvanklik 26% tot 30%,” het Num gesê. Die vakbond het gesê hy is egter teleurgestel dat minister Mosebenzi Zwane nie die ekonomiese voordeel vir mynwerkers en mynbougemeenskappe tot 10% verhoog het nie. “Die minister het eienaarskap vir werknemers en gemeenskappe tot 8% elk beperk. SEB-entrepreneurs en die huidige eienaars behou dus 84% (met ŉ minimum van 14% in die hande van swart entrepreneurs.” Die vakbond het die Kamer van Mynwese veroordeel wat ŉ interdik wil bekom teen die implementering van die handves. “Dit laat die vraag ontstaan: in wie se belang staan die Kamer transformasie in die mynboubedryf teen? Hulle daag miskien die regering in die hof, maar uit ons oogpunt is hulle teen Suid-Afrikaners wat kan voordeel trek en deel in die wins uit ons minerale welvaart.” Num het gesê hy sal gemeenskappe mobiliseer teen maatskappye wat teenkanting bied tot die hersiene handves.